b'\n_START_ARTICLE_\nOrganisation Todt\n_START_PARAGRAPH_\nOrganisation Todt (OT) var en halvoffentlig organisasjon som ble opprettet i det nasjonalsosialistiske Tyskland i februar 1938. Dens form\xc3\xa5l var \xc3\xa5 konstruere milit\xc3\xa6re installasjoner og veier som t\xc3\xa5lte trafikk med stridsvogner. Organisasjonen sto for en rekke st\xc3\xb8rre utbyggingsprosjekter, b\xc3\xa5de f\xc3\xb8r krigen i Tyskland, men ogs\xc3\xa5 senere i tyskokkuperte omr\xc3\xa5der fra Frankrike til Sovjetunionen under andre verdenskrig._NEWLINE_B\xc3\xa5de Organisasjon Todt og Reichsarbeitsdienst var av paramilit\xc3\xa6r karakter, b\xc3\xa5de med hensyn til den hierarkiske oppbyggingen som uniformering med distinksjoner, ep\xc3\xa5letter og andre insignier som viste den enkeltes rang. Utover i krigen ogs\xc3\xa5 krigsfanger og konsentrasjonsleirfanger i arbeidet. Mot utgangen av 1944, er det beregnet at organisasjonen hadde rundt 1,4 millioner arbeidere totalt. Av disse var rundt 1\xc2\xa0% tyskere som var avvist av de milit\xc3\xa6re og 1,5\xc2\xa0% konsentrasjonsleirfanger. Resten var krigsfanger og tvangsutskrevne arbeidere fra okkuperte land. I praksis ble alle behandlet som slaver, og mange overlevde ikke arbeidet eller krigen.\n_START_SECTION_\n1938 - 1942: Organisation Todt under Fritz Todt\n_START_PARAGRAPH_\nI 1938 grunnla Todt den egentlige Organisation Todt som en integrering av en rekke virksomheter som han personlig hadde organisert i forbindelse med utbyggingen av autobahn. Dette var private virksomheter som b\xc3\xa5de var underleverand\xc3\xb8rer og sto for den ingeni\xc3\xb8rfaglige ekspertisen, samt Reichsarbeitsdienst som arbeidskraft. Han ble av Hitler utnevnt som leder for sysselsettingen i den andre fire\xc3\xa5rsplanen og undergravde p\xc3\xa5 denne m\xc3\xa5ten Hermann G\xc3\xb6rings posisjon. Investeringene i ingeni\xc3\xb8rarbeidene ble sterkt redusert. Mellom 1939 og 1943 sank utbyggingen av motorveier til mindre enn 1 000\xc2\xa0km, da innsatsen ble overf\xc3\xb8rt til milit\xc3\xa6re form\xc3\xa5l._NEWLINE_Organisation Todts f\xc3\xb8rste store prosjekt var Siegfriedlinjen, som ble bygget parallelt med Maginotlinjen i Frankrike, og med samme form\xc3\xa5l. Tilsvarende ble Todt selv utnevnt til minister for v\xc3\xa5pen og ammunisjon i 1940. I 1941 fikk Todt og hans organisasjon ogs\xc3\xa5 ansvar for et enda st\xc3\xb8rre prosjekt, byggingen av Atlanterhavsvollen, som skulle komme til \xc3\xa5 strekke seg fra Norge til den franske grensen mot Spania. Denne medf\xc3\xb8rte ogs\xc3\xa5 befestninger av de britiske Kanal\xc3\xb8yene, som ble okkupert av Tyskland 30. juni 1940._NEWLINE_Den voldsomme \xc3\xb8kningen av behovet for arbeidskraft som disse prosjektene skapte, ble dels dekket av endringer i lovene om arbeidstjeneste som tvangsutskrev tyske arbeidere p\xc3\xa5 ubestemt tid. Mellom 1938 og 1940 var 1,75 millioner tyskere utskrevet til arbeidstjeneste._NEWLINE_Fritz Todt d\xc3\xb8de i en flyulykke den 8. februar 1942, kort etter et m\xc3\xb8te med Hitler i Wolfsschanze. Todt var p\xc3\xa5 dette tidspunktet overbevist om at krigen ikke kunne vinnes og trodde at han var s\xc3\xa5 uunnv\xc3\xa6rlig at han kunne si dette direkte til Hitler. Det har derfor i ettertid v\xc3\xa6rt spekulert i om Todts d\xc3\xb8d var en iscenesatt ulykke, uten at man har kunnet p\xc3\xa5vise dette.\n_START_SECTION_\n1942 - 1945: Organisasjon Todt under Albert Speer\n_START_PARAGRAPH_\nEtter Todts d\xc3\xb8d fortsatte Organisation Todt som en ingeni\xc3\xb8renhet som fikk en rekke byggeoppdrag. I begynnelsen av 1943 fikk den i tillegg til byggingen av Atlanterhavsvollen oppgaven med \xc3\xa5 bygge avfyringsramper i det nordlige Frankrike til V1 og V2. Sommeren samme \xc3\xa5r, etter at den tyske krigsinnsatsen stadig ble mer defensiv, ble organisasjonen ogs\xc3\xa5 satt til \xc3\xa5 bygge tilfluktsrom og til reparasjon av utbombede bygninger i Tyskland, samt underjordiske raffinerier og v\xc3\xa5penfabrikker._NEWLINE_Rent administrativt ble organisasjonen i praksis integrert i Albert Speers ministerium rustningsministerium i 1943. Speers ansvar var i en tid med stadig st\xc3\xb8rre knapphet p\xc3\xa5 vitale varer og mangel p\xc3\xa5 arbeidskraft, \xc3\xb8kt til \xc3\xa5 omfatte i praksis hele den tyske krigs\xc3\xb8konomi. Gjennom stadig \xc3\xb8kt bruk av tvangsarbeidere, lyktes det Speer \xc3\xa5 \xc3\xb8ke produksjonen betraktelig, inklusive for Organisation Todt._NEWLINE_Ved krigens avslutning var den obligatoriske arbeidstjenesten for tyskere blitt redusert til seks uker og all tysk arbeidskraft var overf\xc3\xb8rt til milit\xc3\xa6re enheter og st\xc3\xb8ttefunksjoner. Fra senest begynnelsen av 1942 ble de oppgavene som tidligere var l\xc3\xb8st av tyske arbeidere overtatt av krigsfanger og tvangsutskrevet arbeidskraft fra okkuperte land. Utlendinger og krigsfanger ble ofte omtalt som Fremdarbeiter. I 1943 og 1944 ble disse ytterligere supplert med fanger fra konsentrasjonsleire og andre fanger._NEWLINE_Ogs\xc3\xa5 andre tyske instanser, som Wehrmacht, drev byggevirksomhet i Norge. OTs virksomhet var imidlertid den mest omfattende. I \xc3\xa5rene 1943-4, da virksomheten var p\xc3\xa5 sitt st\xc3\xb8rste, sysselsatte OT i Norge til enhver tid rundt 50\xc2\xa0000 arbeidere, og utgj\xc3\xb8r dermed en av de st\xc3\xb8rste virksomhetene i Norge gjennom tidene.\n_START_SECTION_\nArkiv etter Organisation Todt i Norge\n_START_PARAGRAPH_\nRiksarkivet oppbevarer arkivet etter OT i Norge. Materialet utgj\xc3\xb8r 440 hyllemeter og er blitt ordnet over flere ti\xc3\xa5r av 15-20 ulike medarbeidere. Derfor er det ingen i dag som kjenner hele arkivet. Arkivlisten er p\xc3\xa5 omkring 670 sider. Det er uklart om dette utgj\xc3\xb8r det opprinnelige arkivet, eller om noe er g\xc3\xa5tt tapt.'